Source: http://jnc-legal.com/novinky
Timestamp: 2020-02-19 21:53:17+00:00

Document:
Členstvo v IAPP
Partner kancelárie Jaroslav Nižňanský sa stal členom IAPP (International Association of Privacy Professionals), združujúcej odborníkov v oblasti ochrany osobných údajov z celého sveta.
VOĽNÉ POZÍCIE - KONCIPIENT a PRÁVNY ASISTENT
Do nášho teamu hľadáme šikovného koncipienta/koncipientku a právneho asistenta/asistentku. Ak v živote hľadáte riešenia tam, kde iní vidia neriešiteľné problémy, pošlite prosím Vaše CV a motivačné listy v slovenčine, angličtine a prípadne aj v taliančine na adresu office@jnc-legal.com.
Účasť na medzinárodnej konkurznej konferencii
Jaroslav Nižňanský sa zúčastnil v Prahe na medzinárodnej konferencii organizovanej združením INSOL Europe. Konferencia bola venovaná problematike konkurzov a reštrukturalizácií spoločností podnikajúcich najmä v automobilovom a energetickom priemysle v rôznych krajinách Európy.
Účasť na daňovej konferencii
Lucia Huntatová sa zúčastnila v Bratislave konferencie venovanej zmenám v slovenskej daňovej legislatíve v roku 2014 s dôrazom na porovnanie súčasného stavu s pôvodným a na aplikačné problémy v praxi. Bližšie informácie v súvislosti so zmenami v daňových predpisoch Vám prinesieme už v niektorej z najbližších Noviniek.
Aktuálna publikačná činnosť partnera kancelárie
V týchto dňoch vo vydavateľstve Wolters Kluwer vychádza publikácia Zákon o používaní elektronickej registračnej pokladnice a Zákon o obmedzení platieb v hotovosti - Komentár. Partner kancelárie Jaroslav Nižňanský je autorom komentára v časti Zákona o obmedzení hotovostných platieb.
Recent Publication of Our Partner
Recently, Wolters Kluwer publisher has published a new book - Commented Act on Use of Electronic Cash Registers and Act on Limitations of Cash Transactions. Mr. Jaroslav Nižňanský is the author of annotations to the Act on Limitations of Cash Payments.
Svetová banka vydala koncom roka 2013 ďalšie vydanie ročenky Doing Business 2014, na ktorého príprave sa podielali aj členovia našej advokátskej kancelárie. Doing Business 2014 si môžete stiahnuť na tejto stránke: www.doingbusiness.org/reports/global-reports/doing-business-2014.
Zákon č. 440/2012 Z. z. ktorým sa mení a dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „Novela“) novelizuje desať (10) rôznych právnych predpisov. Šesť (6) novelizácií pritom s novelou Zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej len „Daňový poriadok“) súvisí len nepriamo alebo nesúvisí vôbec.
K novele Daňového poriadku
Novela vykonáva v texte Daňového poriadku celý rad zmien, v nasledujúcom texte upozorňujeme len na tie najdôležitejšie.
Novinkou je ustanovenie § 3 ods. 4 Daňového poriadku, podľa ktorého sa nesmú zverejňovať obrazové, zvukové ani obrazovo-zvukové záznamy z úkonov pri správe daní, čím sa posilňuje zásada neverejnosti tohto konania za účelom ochrany ako verejných tak aj súkromných záujmov. V § 11 ods. 6 Daňového poriadku sa vzhľadom na potreby praxe upresňuje, ktoré sprístupnenie informácie nie je porušením daňového tajomstva. O porušenie daňového tajomstva nejde napríklad v prípade sprístupnenia alebo oznámenia informácií súdnemu exekútorovi v súvislosti s uplatnením práva na úhradu daňového nedoplatku v rozvrhovom pojednávaní, s uplatnení práv správcu dane ako záložného veriteľa v exekučnom konaní alebo v súvislosti s vymáhaním daňových nedoplatkov voči obci ako správcovi dane.
Podľa pôvodnej právnej úpravy § 16 Daňového poriadku bol daňový subjekt oprávnený podať dodatočné daňové priznanie ak zistil, že daň má byť nižšia alebo nadmerný odpočet, či nárok na vrátenie dane vyšší, v štvorročnej lehote. Novelou sa ustanovenie o uvedenej lehote vypúšťa, dodatočné daňové priznanie tak možno podať teoreticky kedykoľvek. Je však potrebné podotknúť, že v zmysle § 79 ods. 5 Daňového poriadku je daňový preplatok možné vrátiť len kým nezanikne právo vyrubiť daň. Toto právo podľa § 69 ods. 1 Daňového poriadku zanikne uplynutím piatich (5) rokov od konca roka, v ktorom vznikla povinnosť podať daňové priznanie. Podanie takéhoto dodatočného daňového priznania je teda z praktického hľadiska časovo obmedzené.
Podľa pôvodnej právnej úpravy nebolo takéto dodatočné daňové priznanie možné podať, okrem iného, za zdaňovacie obdobie, v ktorom bola daň určená podľa pomôcok. Nová úprava spresňuje, že tento zákaz platí už od doručenia oznámenia, že daň bude určovaná podľa pomôcok. Dodatočné daňové priznanie tiež nie je možné podať za zdaňovacie obdobie, za ktoré sa vykonáva daňová kontrola, a to až do dňa nadobudnutia právoplatnosti rozhodnutia vydaného vo vyrubovacom konaní. Novelou sa však ustanovuje, že ak vyrubovacie konanie nezačne, možno dodatočné daňové priznanie podať v deň nasledujúci po ukončení daňovej kontroly.
Zmeny sa uskutočňujú aj v procesných postupoch a v procesných právach a povinnostiach účastníkov daňového konania. V § 31 ods. 5 Daňového poriadku sa upravuje postup pri doručovaní do P. O. Boxu. Podľa novelizovaného ustanovenia § 23 Daňového poriadku môže daňový subjekt alebo jeho zástupca nazrieť do písomností, na základe ktorých sa vykonáva dožiadanie až potom, čo sa získa výsledok takéhoto dožiadania, ktorý je použiteľný ako dôkaz pri správe daní. Novelou sa zavádza nový § 25 ods. 4 Daňového poriadku, podľa ktorého má byť daňový subjekt včas písomne vyrozumený o výsluchu svedka, pričom daňový subjekt má právo byť na výsluchu prítomný a klásť svedkovi otázky.
V prípade daňovej kontroly môže podľa novelizovaného ustanovenia § 46 Daňového poriadku daňový subjekt predkladať doklady a iné veci v súvislosti s kontrolou ktorémukoľvek zamestnancovi správcu dane, ktorý mu musí prevzatie týchto dokladov potvrdiť, čím sa zmierňuje záťaž daňového subjektu. V zmysle novelizovaného § 48 ods. 4 Daňového poriadku sa na prevzatie a vrátenie dokladov v postupe určenia dane podľa pomôcok primerane uplatnia ustanovenia o daňovej kontrole.
Pre potreby praxe dochádza na viacerých miestach Daňového poriadku k zmenám v príslušnosti správcu dane, ktoré upravujú najmä že príslušným vo veci zostáva ten správca dane, ktorý vykonal nejaký úkon. Napríklad zmenou v § 68 Daňového poriadku sa ustanovuje, že vyrubovacie konanie uskutoční ten správca dane, ktorý začal daňovú kontrolu resp. určovanie dane podľa pomôcok, na ktoré nadväzuje vyrubovacie konanie.
V zmysle nového § 52 ods. 6 Daňového poriadku sa na webovom sídle Finančného riaditeľstva bude pre možnosť verejnosti preveriť si dôveryhodnosť daňového subjektu zverejňovať zoznam daňových subjektov, ktoré opakovane v kalendárnom roku nesplnia povinnosť podať daňové priznanie, opakovane v kalendárnom roku nesplnia vlastnú daňovú povinnosť, opakovane nie sú zastihnuteľné na adrese sídla, miesta podnikania a ani na adrese prevádzkarne alebo opakovane porušujú povinnosti pri daňovej kontrole. K spresneniam dochádza aj v ustanoveniach Daňového poriadku týkajúcich sa poskytovania informácií na žiadosť.
V § 79 ods. 2 Daňového poriadku sa Novelou zakotvuje možnosť správcu dane preúčtovať daňový poplatok na daňovú pohľadávku. Novým § 79 ods. 9 Daňového poriadku sa vylučuje možnosť postúpiť nárok na vrátenie dane resp. daňového preplatku podľa ustanovení súkromného práva.
Intertemporálnym ustanovením § 165b Daňového poriadku sa ustanovuje zásada, podľa ktorej sa konania začaté podľa Zákona SNR č. 511/1992 Zb. o správe daní a poplatkov a o zmenách v sústave územných finančných orgánov dokončia podľa Daňového poriadku. Tým sa prelamuje zásada zakotvená v prvej vete § 165 ods. 2 Daňového poriadku v jeho pôvodnom znení, ktorá pre konania začaté pred účinnosťou daňového poriadku ponechávala v pôsobnosti pôvodný právny predpis. Povinnosť doručovať podania elektronicky podľa § 14 Daňového poriadku pôsobí až od 01.01.2014. Elektronické doručovanie podľa § 32 Daňového poriadku a elektronické služby podľa § 33 ods. 1 a 3 Daňového poriadku sa uplatnia až od 01.01.2015.Prechodné ustanovenie (§ 165b) nadobudlo účinnosť 30.12.2012, zvyšok novelizácií až 01.01.2012.
K vybraným novelám ďalších predpisov
Podľa Novely sa ustanovenia Zákona č. 431/2002 Z. z. o účtovníctve v znení neskorších predpisov (ďalej len „ZoÚ“) o ukladaní účtovných závierok do registra účtovných závierok s účinnosťou od 30.12.2012 použijú až na účtovné závierky zostavované k 31.12.2013. Účinnosť ustanovení Zákona č. 547/2011 Z. z., ktorým sa mení a dopĺňa ZoÚ a o zmene a doplnení niektorých zákonov sa odkladá na 01.01.2014. Novela tým reaguje na nepripravenosť informačného systému finančnej správy.
Novelou Zákona č. 222/2004 Z. z. o dani z pridanej hodnoty v znení neskorších predpisov sa v menšej miere menia ustanovenia týkajúce sa povinnosti vystaviť faktúru, náležitostí faktúry ako aj vzťahujúce sa k povinnosti uchovávať faktúru v určitej forme. Tieto zmeny nadobudli účinnosť 02.01.2013.
Novelou Zákona č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, v znení neskorších predpisov sa v záujme odstránenia praktických problémov vykonalo niekoľko zmien napríklad vo vzťahu k informačnej povinnosti o poruchách a prerušení prevádzky elektronickej registračnej pokladnice, k povinnosti vydávania dokladov o tržbe kupujúcemu a k povinnostiam voči orgánom dohľadu. V súvislosti s týmito zmenami sa novelizujú aj ustanovenia o správnych deliktoch a sankciách. Zmeny nadobudli účinnosť od 01.01.2013.
V § 105b zákona č. 513/1991 Zb. Obchodný zákonník v znení neskorších predpisov sa dopĺňa, že spoločnosť s ručením obmedzením nemôže založiť popri osobe s daňovým nedoplatkom ani osoba s nedoplatkom na cle. Článok VIII nadobudol účinnosť od 01.01.2013.
Záverom možno zhrnúť, že napriek relatívne veľkému rozsahu uskutočnených zmien Novela neprináša žiadne zmeny zásadného významu. Reaguje však na problémy aplikačnej praxe a tým viacerými čiastkovými úpravami má ambíciu prispieť k zefektívneniu správy daní. Zároveň však v niektorých prípadoch zlepšuje tiež postavenie daňových subjektov a umožňuje verejnosti vo väčšej miere čerpať z nazhromaždených daňových informácií za účelom preverenia spoľahlivosti prípadného obchodného partnera. Novele možno vytknúť predovšetkým nesprávny legislatívny postup, ktorým sa so zmenou Daňového poriadku vykonávajú aj zmeny viacerých nesúvisiacich predpisov.
Medzinárodná spolupráca pri správe daní
Nedávno vo vydavateľstve IURA EDITION vyšla publikácia "Lekár verzus legislatíva alebo ako prežiť v džungli zdravotníckych predpisov : 93 otázok a odpovedí" od autora JUDr. Zdenka Doktora.
V publikácii zostavenej ako súbor otázok a odpovedí so stručným výkladom na začiatku každej kapitoly sa autor zaoberá problematikou zdravotnej dokumentácie, mlčanlivosti zdravotníckeho pracovníka, poučenia a informovaného súhlasu, vzťahov medzi lekárom a pacientom a ďalšími aktuálnymi témami. Autor sa pritom neobmedzuje len na teoretické komentovanie príslušných právnych predpisov, ale s využitím poznatkov nadobudnutých počas dlhoročnej práce v oblasti medicínskeho práva, formou zrozumiteľnou nie len právnikom ale aj širokej laickej verejnosti, čitateľa oboznamuje ako postupovať v súlade so zákonom pri riešení či už bežných alebo ojedinelejších praktických problémov.
Súčasťou publikácie sú aj znenia vybraných právnych predpisov súvisiacich s rozoberanou problematikou v aktualizovanom znení.
http://www.iura.sk/novinky/lekar-verzus-legislativa-alebo-ako-prezit-v-dzungli-zdravotnickych-predpisov.html
Spúšťame vynovenú web stránku.
Seminár v apríli
Partner kancelárie Jaroslav Nižňanský sa v dňoch 13.-14.04.2012 zúčastní v Prahe medzinárodneho seminára venovaného problematike insolvenčného práva.

References: § 3
 § 11
 § 16
 § 79
 § 69
 § 31
 § 23
 § 25
 § 46
 § 48
 § 68
 § 52
 § 79
 § 79
 § 165
 § 165
 § 14
 § 32
 § 33
 § 105